CC 20220801
Эски јылыс элес этти, Јаҥы јылыс јанып келди! - altaicholmon\nАзия телекейиниҥ калыктарыныҥ, ол тоодо алтай албатыныҥ Јаҥы јылы – Какай јыл — быјыл кочкор айдыҥ 5-чи кӱнинде кирди.\nБистиҥ тергееде кӱнчыгыш Јаҥы јылды Чага байрам деп адап, окылу темдектеери удабаган. Бӱгӱнги кӱнде бу байрам тергеениҥ ончо аймактарында, јурттарында ла таҥынаҥ билелерде текшилей темдектелип, калыктыҥ элбек ле јаркынду јыргалдарыныҥ бирӱзи боло берди.\nКалык Чаганы озодоҥ бери байрамдаганын албатыныҥ оос чӱмдемелдеринде алкышту сӧстӧр, кӧп тоолу каргандарыстыҥ бу байрамды канайда ӧткӱргени керегинде куучындары быжу керелейт. Кош-Агаш аймак Чага байрамды 26 јыл кайра баштап ла орныктырып, ачык темдектеген эди. Оноҥ бери кажы ла јыл Алтайыска, текши калыкка баштанып айдылган тереҥ учурлу, јаркынду ла чечен тилдӱ алтай алкыштар јаан ачылта болуп, јӱректеристи ӧкпӧӧртӧт лӧ кӧӧрӧдӧт.\nЧага байрамла, кӱндӱлӱ јерлештер!\nЭмил сайлу кузукту,\nАлтай јериме баш болзын!\nТаш очогыс маты болзын,\nТалкан-кӱлис обоо болзын,\nТапкан-јӧӧгӧн тайга болзын!\nКожулганы кӧп болзын,\nКоромјызы ас болзын!